فەرموودەی موتەواتر
فەرموودەی موتەواتر بریتییە لەو فەرموودەیەی کە کۆمەڵێک کەس گێڕاویانەتەوە کە ئەستەمە درۆ بکەن. واتە مێشک ئەوە پەسەند ناکا ئەوانە ڕێککەوتبن لە سەر دروستکردنی ئەو فەرمودەیەیە.

مەرجەکانی فەرموودەی موتەواتر 
    ●ژمارەیەکی زۆر ئەو فەرمودەیەیان گێڕابێتەوە. جیاوازی هەیە لە بارەی ئەو زۆریەوە، بەڵام ئەوەی زۆربەی زانایان پەسەندی دەکەن ئەوەیە ژمارەیان لە دە کەس زیاتر بێت. 

    ●ئەو ژمارە زۆرە لە هەموو بەشێک لە بەشەکانی ڕشتەی فەرموودەکەدا هەبێت. 

    ●مێشک بە ئەستەمی بزانێت کە ئەو کەسانە درۆ بکەن. وەک ئەوەی لە وڵاتی جیاوازبن و لە ڕەگەز و مەزهەبی جیاوازبن. 

    ●ئەوەی کە دەیگێڕێنەوە پاڵپشت بێت بە یەکێک لەو هەستەکان وەک بینیمان یان گوێمان لێبوو.

جۆرەکانی فەرموودەی موتەواتر 
    أ.  فەرموودەی موتەواتری وشەیی(لەفزی) ئەو فەرمودەیەیە کە وشەکانی و واتایەکەی موتەواتر بێت. بۆ نموونە پێغەمبەر صلى الله عليه وسلم دەفەرموێت "هەرکەسێک بە ئەنقەست درۆ بەدەم منەوە بکات، ئەوا با جێیەک لە جەهەنەمدا بۆخۆی دابنێ" بە عەرەبی "من كذب علي متعمدا فليتبوأ مقعده من النار"ئەم فەرموودەیە حەفتاو هەشت هاوەڵ گێڕاویانەتەوە ئەم زۆریە لە بەشەکانی دیکەی ڕشتەکەیدا بەردەوام بووە، و بەڵکو لە هەندێک شوێندا زیادی کردووە. 

    ب.فەرموودەی موتەواتری واتایی(مەعنەویی) ئەو فەرمودەیەیە کە تەنیا واتایەکەی موتەواتر بێت. بۆ نموونە زیاتر لە سەد فەرموودە هەیە کە پێغەمبەر صلى الله عليه وسلم لە کاتی دوعا کردندا دەستی بەرز کردۆتەوە، بەڵام فەرموودەکان هەمان بابەت نین بەڵکو بابەتەکان جیاوازن. تەنیا دەست بەرزکردنەوەکە موتەواترە.

حوکمی فەرموودەی موتەواتر 
فەرموودەی موتەواتر زانستی پێویست(العلم الضروري) واتا زانستی یەقینی(العلم اليقيني) دەگەیەنێت. مرۆڤ ناچارە کە باوەڕی پێبکات و دوودڵ نەبێت لە باوەڕ پێکردنیدا.

ناسراوترین ئەو کتێبانەی دەربارەی فەرموودەی موتەواتر نوسراون 
    ■الأزهار المتناثرة في الأخبار المتواترة. جلال الدين السيوطي. 

    ■قطف الأزهار. جلال الدين السيوطي. 

    ■نظم المتناثر في الأخبار المتواتر. محمد بن جعفر الكتاني.

سەرچاوەکان 

زاراوەکانی فەرموودە